Yamanda manzili haqidagi ma’lumot uchun 5 mln dollar mukofot va’da qilingan jangari o‘ldirildi

Yamanda AQSh Harbiy-havo kuchlari aviazarbasi natijasida Cole esminetsiga uyushtirilgan hujum tashkilotchilaridan biri Jamol al-Badaviy o‘ldirildi. Bu haqda “RBK” xabar bermoqda.

Terrorchi Yamanning Mag‘rib viloyatida yo‘q qilindi. U avtomobilda bir o‘zi harakatlangani, hodisa tufayli hech kim jabrlanmagani bildirilmoqda.
Cole esminetsiga 2000-yil 12-oktabrda Adan portida portlovchi modda to‘ldirilgan motor qayiq yordamida hujum qilingandi. Portlash oqibatida 17 nafar dengizchi halok bo‘lgan, 39 kishi yaralangandi.
AQSh Davlat departamenti Jamol al-Badaviyning manzili haqidagi ma’lumot uchun 5 million dollar mukofot va’da qilgandi.